Vincentas Gečas

Vincentas Gečas (1931 m. vasario 7 d. Mažeikiuose – 2020 m. birželio 17 d. Vilniuje) – Lietuvos tapytojas.

Biografija 
Mokėsi Mažeikių gimnazijoje. 1957 m. baigė LSSR dailės institutą. Nuo 1957 m. Lietuvos dailės instituto dėstytojas, 1969–1974 m. prorektorius, 1974–1988 m. rektorius. Nuo 1980 m. profesorius. Nuo 1989 m. Šiaulių pedagoginio instituto (nuo 1997 m. Šiaulių universitetas) dėstytojas, Menų fakulteto Tapybos katedros profesorius.

Kūryba 
Vienas ryškiausių septintojo - aštuntojo dešimtmečių dailininkų, tuo laikotarpiu sukūrė ideologiškai angažuotų, bet plastiškai įtaigių kūrinių. Po 1963–1964 m. stažuotės Italijoje kūryboje žymi italų neorealizmo įtaka, būdingas plastiškai raiškus, kartais ironiškas kasdienybės motyvas, reportažiškumas, psichologinė portretuojamojo charakteristika, vidinių konfliktų perteikimas. Paveikslo kompozicinė sandara grindžiama fotografinio kadro, kinematografinio montažo principu. Vėlesnėje kūryboje vyrauja peizažai, natiurmortai, daugiausia gėlės, animalistinio žanro paveikslai – žirgai, naminiai paukščiai.

Svarbesni paveikslai: „Kolūkio turguje“, 1959 m.; „Vitrina“, 1960 m.; „Šeima“, „Kolūkietė“, abu 1962 m.; „Avarija“, „Po diskusijų“, abu 1964 m.; „Lova“ I, „Demonstracija“, triptikas „Į Rytus“, visi 1965 m.; „Dailininko Leopoldo Surgailio portretas“, 1966 m.; triptikas „Lietuva 1919 metais“, 1967–1974 m.; „Jų užmiršti nevalia“, „Aistros“, abu 1969 m.; diptikas „Menas, žmonės, įvykiai“, 1972 m.; „Rektorių taryba“, 1981 m.; „Adomas ir Ieva“, 1986 m. Nuo 1958 m. dalyvavo parodose; individualios parodos surengtos Vilniuje – 1967 m., 1981 m., 2006 m., Maskvoje – 1988 m.

Įvertinimas 
 1968 m. LSSR valstybinė premija
 1974 m. LTSR nusipelnęs meno veikėjas
 1981 m. LSSR liaudies dailininkas

Šaltiniai

Literatūra 
 Lietuvių enciklopedija. – Boston, 1969. T. 36. P. 215.
 Vincentas Gečas / Nijolė Tumėnienė. – Vilnius: Vaga, 1977.

LTSR valstybinės premijos laureatai
Lietuvos natiurmortų tapytojai
Lietuvos pedagogai
Vilniaus dailės akademijos rektoriai